Kommissionens forordning (EF) nr. 1251/2002
af 11. juli 2002
om undtagelse af forordning (EØF) nr. 1915/83 om visse gennemførelsesbestemmelser vedrørende bogføring med henblik på konstatering af landbrugsbedrifternes indkomster
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning 79/65/EØF af 15. juni 1965 om oprettelse af et informationsnet for landøkonomisk bogføring til belysning af indkomstforhold og driftsøkonomiske forhold i landbruget i Det Europæiske Økonomiske Fællesskab(1), senest ændret ved forordning (EF) nr. 1256/97(2), særlig artikel 6, og
ud fra følgende betragtninger:
(1) Ifølge artikel 3 i Kommissionens forordning (EØF) nr. 1915/83(3) skal forbindelsesorganet fremsende samtlige bedriftsskemaer til Kommissionen senest ni måneder efter udgangen af det regnskabsår, som de vedrører, idet en rettidig fremsendelse er en betingelse for at kunne modtage den faste godtgørelse, der er omhandlet i artikel 5 i nævnte forordning.
(2) Nylige ændringer af Kommissionens forordning (EØF) nr. 2237/77(4), senest ændret ved forordning (EF) nr. 1837/2001(5), som ændrer Kommissionens forordning 118/66/EØF(6) om det bedriftsskema, der skal anvendes ved konstateringen af landbrugsbedrifternes indkomstforhold, og forskellige dyresygdomme i visse medlemsstater har gjort det meget vanskeligt for forbindelsesorganerne at overholde denne frist for regnskabsårene 2000-2001; under hensyntagen til disse forhold vil det være hensigtsmæssigt at forlænge fristen for fremsendelsen til Kommissionen af oplysningerne om disse regnskabsår.
(3) De i denne forordning fastsatte foranstaltninger er i overensstemmelse med udtalelse fra Fællesskabskomitéen for Informationsnettet for Landøkonomisk Bogføring -
UDSTEDT FØLGENDE FORORDNING:
Artikel 1
Som en undtagelse fra artikel 3, stk. 1 og 2, i forordning (EØF) nr. 1915/83 fastsættes fristen for indsendelse af bedriftsskemaer for regnskabsårene 2000 og 2001 til 22 måneder.
Artikel 2
Denne forordning træder i kraft på syvendedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 11. juli 2002.